
DISSERTATIO  MEDICA 


INAUGURALIS 

DE 


TYPHO. 


AUCTORE  PATRICIO  CUSSEN. 


Inter  morbos  diversos,  quibus  genus  humanum 
patet,  nullus  attentionem  medici,  prae  eo,  de  quo 
consilium  est  mihi  in  paginis  sequentibus  agere, 
sibi  vindicat ;  quippe  qui  fere  ubique  grassatur, 
et  periculum  maximum  infert ;  nec  juvenes  viri¬ 
bus  fisi,  nec  longo  annorum  lapsu  fracti  senes, 
hac  dira  peste  immunes  sunt. 

DE  TYPHO. 


DEFINITIO. 

Cullenus  celeberrimus  hunc  morbum  ita  de¬ 
finivit  : 

“  Morbus  contagiosus ;  calor  parum  auctus  ; 
“  pulsus  parvus,  debilis,  plerumque  frequens  $ 
“  urina  parum  mutata ;  sensorii  functiones  plu- 
“  rimum  turbatae  ;  vires  multum  imminutae.” 

In  hac  definitione,  et  sub  hoc  nomine,  omnes 
febres  contagiosas,  synocho  excepto,  Culleno 
visum  est  complecti.  Sed  hunc  quoque  tantum 
pro  varietate  typhi  Gregorio  nostro  habere 
placuit. 


HISTORIA  MORBI. 

Accessio  typhi  mitioris  frequenter  est  valde 
insidiosa.  Aeger  per  aliquot  dies  languorem  et 
lassitudinem  levem,  fortasse  cum  aliquo  dolore 

capitis,  tantum  sentit.  Sed  in  plurimis  casibus 
haec  adeo  sunt  levia,  ut  non  queratur,  sed  ne¬ 
gotia  sua  solita  agat;  et  de  ejus  valetudine  in¬ 
terrogantibus,  illum  non  se  male  habere  fre¬ 
quenter  respondet.  Etiam  hoc  tempore,  quae¬ 
dam  vultus  mutatio  potest  observari ;  magis  so¬ 
lito  depressus  et  moestus  apparet ;  et  semper 
ciborum  appetentia  deficit.  Haec  symptomata, 
vesperem  versus,  semper  ingravescunt. 

In  hac  conditione  aeger  quatuor  vel  quinque 
dies  interdum  manet.  Sed  inter  hoc  tempus 
raro  dormit  profunde  ;  et  e  somno  valde  inter¬ 
rupto,  quo  fruitur,  expergiscens,  de  mente  le¬ 
viter  turbata,  et  quadam  anxietate  plerumque 
conqueritur.  In  stadio  primo  quoque,  pulsum, 
quamvis  debilem  et  parvum,  raro  frequentiorem 
fieri,  in  memoria  est  tenendum. 

Hoc  statu  languido  per  plurimos  dies  per¬ 
stante,  rigores  accedunt ;  et  cum  suffusionibus 
subitis  caloris  alternantur,  quas  aliquid  sudatio¬ 
nis  sequitur  ;  (casus  tamen  mihi  innotescunt, 
in  quibus  rigores  unquam  accidisse  aegri  nega¬ 
runt).  Dolor  capitis  ingravescit.  Tunc  tinni- 

tus  aurium,  dolor  dorsi  et  lumborum,  adsunt  | 
et  aegri  de  universa  molestia  queruntur ;  vel, 
ut  ipsi  dicunt,  de  dolore  ossium.  Hoc  ultimum 
signum  malorum  febrilium  fere  omnium  esse 
proprium,  mihi  est  persuasum.  Fastidium  cibi, 
vertigo,  et  proclivitas  ad  syncopen,  conando  se 
tollere  erectum,  quoque  accedunt. 

Pulsus  fit  celer,  debilior,  et  aliquando  irregu¬ 
laris  ;  et  per  diem  interdum  multum  mutatur. 
Calor  quoque  saepe  est  inaequalis ;  quaedam 
enim  corporis  partes  frigidae,  aliae  sunt  valde 
calidae;  gravitas  quoque  est  praecordiorum  5 
urina  plerumque  est  limpida.  Delirium  fre¬ 
quenter  occurrit ;  raro  est  delirium  ferox  Cul- 
leni,  sed  typhomania :  et  aegros  saepe  sibi  ali¬ 
quid  mussitantes,  cognovi,  atque,  cum  aliquis 
illos  allocutus  est,  optime  responderunt.  Aliis 
temporibus,  tantum  est  aliquid  turbationis  men¬ 
tis  et  auctae  anxietatis,  expergiscentibus  e  som¬ 
no  vel  in  eum  decidentibus. 

Tumores  interdum  imminuuntur,  et  ulcera 
siccescunt ;  sed,  febre  quiescente,  ad  conditio¬ 
nem  solitam  plerumque  revertuntur.  Lingua, 

quae  ad  initium  fuit  albidi  coloris,  fuscioris  nunc 
fit,  et  saepe  tumet.  Dentes  densis  subnigrae 
materiae  crustis,  quae  etiam  labris  adhaerescit, 
obducuntur  ;  quodcunque  voratum  habet  sapo¬ 
rem  amarum ;  sed  interdum  acida  sunt  aegro 
jucunda. 

In  plerisque  casibus  est  aliqua  oppressio  spi¬ 
ritus  ;  et  aliquando  effusio  copiosa  salivae  vis- 
cidae  et  glutinosae,  quae  obturando  fauces,  est 
magnae  molestiae  aegro.  Lingua  rigescit ;  et, 
aegro  conante  eam  detrudere,  tremit ;  et  sic 
sermo  indistinctus  redditur.  Sudores  profusi 
erumpunt,  vel  diarrhoea  molesta  invadit :  aph¬ 
thae  apparent  in  ore,  atque  hae  in  aliis  tempes¬ 
tatibus  magis  quam  in  aliis.  Aeger  plerumque 
lucis  fit  impatiens  ;  sed  alii  sensus  frequentissi¬ 
me  sunt  obtusi. 

Symptomata  graviora  morbi  nunc  apparent. 
Delirium  in  coma  transit ;  pulsus  fit  debilis,  et 
ejus  frequentia  haud  numeranda.  Aeger  sti¬ 
muli  lucis  non  est  conscius  ;  est  dilatatio  pupil¬ 
larum  ;  aspectus  vitreus  oculorum  ;  subsultus 
tendinum  $  floccitatio  5  stercora  et  urina  exeunt 

involuntarie ;  coma  profunda ;  aspectus  cadave¬ 
rosus  vultus  ;  et  singultus  invadunt.  Sic  mor¬ 
bus  pergit,  lethalis  futurus ;  sed  feliciter  in 
nostro  coelo  plerique  casus  fauste  desinunt. 


CAUSAE  PRAEDISPONENTES. 

Typhus  omnibus  anni  temporibus  sese  osten¬ 
dit.  Currie  tamen  et  Bancroft,  frigida  ple¬ 
rumque  anni  tempestate,  hunc  morbum  grassan- 
tem  conspexerunt.  De  hac  re  in  praelectioni¬ 
bus  suis  inquit  etiam  celeb.  Gregorius  :  “  I 
“  have  found  this  fever  most  frequent  during 
“  the  coldest  weather  of  winter.”  Eos  quoque 
utriusque  sexus  in  vitae  meridie  plerumque  affi¬ 
cere  videtur.  Quaecunque  corpus  infirmant, 
huic  morbo  obnoxium  reddunt,  scilicet,  vita  se¬ 
dentaria,  Venus  immodica,  et  intemperantia 
omnigena  ;  fatigatio  magna,  quacunque  via  in¬ 
ducta  ;  morbi  praeeuntes  corpus  reddentes  in¬ 
firmum  5  purgatio  alvi  iterata ;  haemorrha- 

giae ;  studium  nimium ;  vigilia  diuturna,  et 
somnus  etiam,  inter  quem,  languidior  sanguinis 
circuitus  quam  dum  vigilamus.  Affectus  ani¬ 
mum  deprimentes,  anxietas  nimirum,  moeror 
vel  metus,  ad  hunc  morbum  etiam  praedispo- 
nunt,  de  quibus  Doctor  Lind  verbis  sequentibus 
utitur :  “  It  is  a  received  opinion,  tbat  fear  is 
“  a  cause  of  itself  sufficient  to  produce,  in  cer- 
“  tain  dispositions,  a  bad  or  malignant  fever. 
“  There  are,  at  least,  many  instances  in  besie- 
“  ged  towns,  where  no  other  reason  could  be 
“  well  assigned  for  the  rise  of  malignant  dis- 
“  eases,  than  the  dejection  of  spirits,  grief,  and 
“  panic  of  the  inhabitants,  occasioned  by  the 
"  bombardment  and  the  apprehensions  of  a  vio- 
“  lent  death  from  some  sudden  assault  of'  the 
u  enemy.  This  much  is  certain,  that  such  pas- 
“  sions  of  the  mind  serve  powerfully  to  propa- 
“  gate  an  infection,  even  the  plague  itself.  So 
"  that,  on  ali  such  occasions,  too  much  art  can- 
46  not  be  used,  to  animate  with  hope  and  confi- 
“  dence,  both  the  afflicted  and  the  scund^’ 
Neque  absimile  est,  quin  gaudium,  aliaque 

ejusdem  generis,  debilitate  non  parva  producta, 
effectus  similes  ostendunt.  Eosdem  effectus 
habere  solent  concoctio  tarda,  vel  prava ;  fri¬ 
gus,  praesertim  humori  junctum  ;  inedia  diutur¬ 
na,  aer  inquinatus,  et  diaeta  tenuis  atque  parca, 
vel  e  rebus  parum  nutrientibus  constans ;  hinc, 
inter  pauperes  praecipue  in  oppidis  magnis, 
saepe  coenosis,  late  grassatur. 


CAUSAE  EXCITANTES. 

Omnium  causarum  excitantium  contagium 

/ 

haud  dubio  est  usitatissimum  :  natura  ejus  pe¬ 
nitus  latet ;  suis  effectibus  solum  cognoscitur ; 
de  eo  itaque,  ne  conjecturas  quidem  assequi 
possum.  Ex  Haygarthii  celeb.  docemur  ob¬ 
servationibus,  homines,  caeteris  paribus,  aeque 
contagio  typhi,  ac  variolae,  revera  obnoxios 
esse  ;  nam  e  centum  sexaginta  et  octo  contagio 
eidem  commissis,  quinque  immunes  tantum  abi¬ 
erunt.  1  empus  quo  febris,  contagione  accepta, 


DE  TYPHO. 


9 


sese  ostendit,  sine  ulla  certa  lege  est :  ali¬ 
quando  paucos  tantum  dies,  sed,  eodem  auc¬ 
tore  teste,  hebdomadas  etiam  sex,  priusquam 
effectus  ostenderit,  in  corpore  latitare  potest. 
Hoc  niti,  vel  dosi  veneni  accepti,  viribus  cor¬ 
poris  ad  repugnandum,  vel  causis  aliquibus  re¬ 
motis  conspirantibus,  censeo. 

Halatus  iste  venenatus,  qui  seu  corpore  seu 
pulmonibus  hominum  exhalatur,  intra  limites 
arctos  congestus,  aere  puro  non  admisso,  aliam 
praebere  causam  excitantem  computatur  :  hinc 
in  carceribus,  vel  in  navibus  pro  his  usurpatis, 
nosocomiis,  aliisque  locis  in  quibus  plurimi  si¬ 
mul  inferciuntur,  propter  aera  corruptum,  alia 
causa  nec  evidente,  typhus  saepe  grassatur. 
Tuguria  pauperum,  qui,  ut  vectigal  vel  frigus 
hibernum  vitent,  ostia  et  fenestras  claudunt, 
aere  puro  ac  luce  exclusis,  munditie  nedum 
servata,  febris  formae  teterrimae  haud  raro  sce- 
nae  evadunt. 

Praeter  has  jam  dictas  causas,  putredo  re¬ 
rum  animalium,  si  fides  auctoribus  debeatur, 
hanc  febrem  saepe  excitat ;  hoc  docet  exemplum 
a  Doctore  Pringle  memoratum  :  “  I  have  seen 

cc  (inquit  ille)  instances  of  it  (typhus)  breaking 
“  out  in  a  ward,  where  there  was  no  other 
“  cause  but  one  of  the  men  having  a  mortified 
“  limb.” 

De  causa  febris  proxima,  medici  omni  aevo 
intentius  disputavere,  et  multum  scripsere : 
adhuc  tamen  latet,  et  fortasse  diu  latebit,  nun¬ 
quam  ingenio  humano  cessura. 


DE  DIAGNOSI. 

Quanquam,  prima  accessione,  typhus  aliis  fe¬ 
bribus  adeo  similis  est,  ut  ab  iis  difficillime  in¬ 
ternoscatur,  paulo  post  tamen  notas  sibi  pro¬ 
prias  exhibet,  quibus  ab  omnibus  satis  dignos¬ 
catur. 

Morbus  solus,  a  quo  summi  est  momenti  ty¬ 
phum  incipientem  distinguere,  synochus  est ; 
quae,  paucis  diebus,  typho  interdum  adeo  si¬ 
milis  est,  ut  etiam  doctissimi  et  peritissi- 
mi  medici,  utra  febrium  urgeat,  accurate  dis¬ 
tinguere  nesciant.  Qui  hac  febre  corripiantur, 

eorum  vires  magis  franguntur,  magisque  ani¬ 
mus  demissus,  quam  qui  synocho.  Delirium 
mitius  est  j  facies  pallidior,  vultusque  magis 
lugubris  ;  pulsus  exilior,  debilior,  frequentior- 
que ;  calor  summae  cutis  minor ;  sitis  minus 
importuna.  Synochus,  per  totum  ejus  decur¬ 
sum,  signa  graviora,  primo  diathesin  phlogis- 
ticam,  deinde  signa  typhoidea  manifestat :  at¬ 
que  prae  caeteris  robustos  invadit.  Typhus, 
contra,  laxos,  generisque  nervosi  debiles  ple¬ 
rumque  infestat. 


DE  PROGNOSI. 

Hic  morbus  valde  levis  primo  saepe  videtur, 
quamvis  inopinanter  tandem  fatalis  ;  interdum- 
que  aegrotus,  multis  malis  signis  sese  ostenden¬ 
tibus,  convalescit.  Prognosis  igitur  cum  cau¬ 
tione  dicenda  est.  Caloris  tamen  sitisque  di- 
minutio,  lingua  in  summo  morbi  gradu  nitida 
humidaque,  antea  admodum  sicca  et  subfusca  ; 
pulsus  plenior,  fortior  min usque  frequens  ;  su- 

dor  lenis,  remediis  stimulantibus  non  produc¬ 
tus,  totum  corpus  aequaliter  pervadens ;  atque 
etiam  diarrhoea  mitis  sub  morbi  finem,  bona 
signa  habenda  sunt.  Magna  urinae  copia  se¬ 
dimentum  deponens,  exitum  quoque  benignum 
portendere  dicitur.  Faustum  est  etiam  ubi  vox 
parum  mutatur,  vel  si  mutata  fuerit,  ubi  na¬ 
turalis  iterum  evadit.  Secretio  salivae  aucta 
in  febribus  saepe  bonum  signum  item  esse  di¬ 
citur  ;  in  quibusdam  ad  salivationem  auxit, 
crisinque  induxit :  cujus  rei  Huxham  mentio¬ 
nem  facit.  Hujusmodi  etiam  sunt  quarundam 
tumores  glandularum,  praesertim  parotidum, 
ubi  ad  suppurationem  procedunt.  Signum  quo¬ 
que  plerumque  faustum  est  surditas.  Exitum 
felicem  etiam  praedicere  licet,  si  minuitur  de¬ 
lirium  ;  si  eruptio  acris  circa  labia  et  nasum  $ 
si  relevatur  stupor  atque  coma  ;  si  vultus  parum 
mutatur,  et  e  colore  subfusco  vel  subnigro  in 
rubicundum  petechiae  mutantur  ;  si  vinum  jam 
sumptum  vires  aegri  recreare,  et  pleniorem  for¬ 
tiorem  que  pulsum  reddere,  videtur ;  atque  si 
redeunt  appetitus  et  somnus,  et  apparet  somno¬ 
lentia  haud  tamen  in  coma  crescens.  Haemor- 

rhagiae  quoque  leves,  nonnunquam,  verum  ra¬ 
rius,  aliquid  boni  afferunt. 

Nunc  de  signis  generis  diversi  pauca  dicamus. 
Notandum  est  igitur,  plerumque,  quanto  mani¬ 
festiora  debilitatis  signa  vel  proclivitatis  ad  pu¬ 
tredinem,  tanto  majus  periculum  impendere. 

Vertigo,  nausea,  pervigilium,  tremores  lin¬ 
guae  et  manuum  magni,  oculi  languidi  et  he¬ 
bescentes,  et  oris  ariditas  magna,  inter  mala  sig¬ 
na  enumeranda  sunt.  Quum,  corpore  erecto, 
accidit  syncope,  et  supervenit  delirium  per¬ 
manens  vel  coma;  quum  rubescunt  oculi,  quo¬ 
dammodo  sursum  vel  ad  latus  versi,  aut  fixi  in 
orbitis  manent ;  quum,  ore  aperto,  aeger  resu¬ 
pinus  jacet,  perpetuo  ad  imum  lecti  delabitur, 
subsultusque  tendinum  et  suppressio  urinae 

i 

eveniunt ;  quum  pulsus  frequens,  valde  debilis, 
vel  inaequalis,  aut  praeter  solitum  tardus,  et  re¬ 
spiratio  debilis  vel  interrupta  ;  quum  facies  Hip- 
pocratica  se  ostendit;  vox  a  naturali  multum 
mutatur ;  aegerque  aliquid  vix  devorare  po¬ 
test  ;  quum  lingua  sicca,  unaque  cum  dentibus 
labiisque  crusta  subnigra  tegitur  ;  quum  aeger 
secum  perpetuo  mussitat,  in  stragulisfloccoslegit, 

et  visus  ei  deficit,  vel  queritur  se  videre  muscas 
ante  oculos  volitantes  ;  quum  foetet  illi  anima, 
odor  putridus  totum  corpus  usque  pervadit,  et 
urinam  et  faeces  male  olentes  inscius  reddit, 
frigidis  glutinosisque  sudoribus  etiam  comi¬ 
tantibus  ;  quum  ille  singultit,  extremitates  fri¬ 
gescunt,  unguesque  livescunt,  et  haemorrha¬ 
giae  et  maculae  gangraenosae  in  variis  partibus 
superveniunt ;  tum  quidem  mortem  non  longe 
abesse  timendum  est. 


RATIO  MEDENDI. 

In  duobus  stadiis  hujus  morbi,  duo  consilia 
medendi  idonea  videntur  ;  nempe,  febrem  tol¬ 
lere,  signisque  molestioribus  occurrere. 

Ad  primum  consilium  perficiendum,  statim 
conandum  est ;  nam  hoc  tantum  possumus  per¬ 
solvere,  morbo  ineunte,  exacerbationibus  levibus 
febrem  haud  rite  constitutam  ostendentibus, 
quod,  spatium  ab  initio  morbi,  ad  diem  tertium, 
vel  fortasse  ad  septimum  usque,  complectitur. 

Sed,  hoc  tempore  praeterito,  ut  systematis  ac¬ 
tioni  nimis  vehementi  obstetur,  vel,  si  haec  justo 
debilior  sit,  ut  vires  languidae  suscitentur,  sum¬ 
mis  viribus  conandum  est.  Ad  primum  consi¬ 
lium  obtinendum,  affusio  aquae  frigidae,  vomi¬ 
tus  alvique  moventia,  praecipue  admoventur. 

Affusio  frigida  ad  febrem  invadentem  arcen¬ 
dam,  plurimum  operae  confert :  statim  post  im¬ 
petum  adhibita,  et  si  calor  corporis  non  minor 
sit  quam  gradus  nonagesimus  octavus  instru¬ 
menti  Fahrenheitiani ,  nullo  sensu  algoris  vel 
sudationis,  signis  catarrhi  absentibus,  nulla  ex 
tribus  magnis  cavis  corporis  inflammatione  cor¬ 
repta  ;  quo  promptius  nunc  adhibita,  eo  magis 
febrem  tollere  polleat.  Si  febris  cursui  obstare 
nequeat,  hanc  saltem  multo  leniorem  reddit. 
Celeritatem  pulsus  arteriarum  morbidam  mi¬ 
nuit  ;  cutem  laxat;  perspirationem  levem  et 
aequalem  excitat ;  sitim  sublevat ;  nauseam 
sedat ;  somnum  inducit ;  et  aegrum  gratissime 
plerumque  afficit,  contagium  minus  periculosum 
reddit ;  et  petechiae  raro  superveniunt.  Si  affu¬ 
sionem  frigidam  praescribere,  quia  morbus  ali¬ 
quot  dies  jam  perstiterit,  medicus  timeat,  totum 

corpus  aqua  frigida  vel  tepida,  prout  calor  sit, 
cum  aceto  mista,  lavari  debet. 

Ad  febrem  tollendam,  vomitus  quoque,  ut  supra 
diximus,  arte  ciendus  est.  Ut  effectus  suos  rite 
exhibeant,  emetica  prompte  adhibenda  sunt  j 
nam  uno  vel  altero  die  elapso,  febris  cursui  raro 
obstare  possunt,  sed  mature  sumpta,  multum 
prodesse  non  dubium  est $  sordes,  quibus  ventri¬ 
culus  gravatur,  tollunt,  et  morbum  accendentem 
fugant.  Inter  medicamenta  vomitoria,  ipeca- 
cuanha  et  tartras  antimonii  et  potassae,  praeci¬ 
pua  sunt.  Debilitate  praesente,  ipecacuanha 
utpote  mitis,  posteriori  semper  est  anteponenda: 
sed  debilitate  absente,  praeparata  antimonii  ad 
febres  fugandas  quam  ullum  aliud  medicamen¬ 
tum  magis  valere,  inter  medicos  constat. 

Tartras  antimonii,  aqua  solutum,  exiguisque 
dosibus  sumptum,  omnique  quadrante  horae  re¬ 
petitis,  usque  ad  vomitum  inductum,  bene  re¬ 
spondet. 

Purgantia  ad  febrem  tollendam  haud  raro  ex¬ 
hibentur  ;  sed  his,  hoc  consilio,  minime  fidere 
oportet.  Ad  signa  quaedam  nihilominus  levan¬ 
da  multum  prosunt  $  et  per  totum  morbi  decur- 

sum  obstipationi  praecavere,  summa  attentione 
medicum  oportet. 

Secundum  consilium  medendi  est,  ut  antea 
dictum,  signis  molestioribus  obstare. 

Secundo  stadio  typhi,  ut  vires  aegri  susten¬ 
temus,  somnum  aegro  conciliemus,  et  delirium 
ex  cerebri  congestione  pendens  tollamus,  vinum 
nostrum  est  exhibere ;  hoc  quoque  sitim  sedat, 
tremores  et  subsultus  tendinum  levat,  remedium 
nullum  igitur  hoc  consilio  exhibitum  praestantius 
est.  Opium,  signis  inflammationibus  absentibus, 
convulsiones  aliquando  tollit,  tremorem,  vigi¬ 
liam  et  singultum  levat,  morbum  nonnunquam 
mitiorem  reddit. 

Cinchona  offlcinalis  ad  vires  reficiendas,  sani¬ 
tatem  restituendam  et  recidivam  cavendam,  uti¬ 
lis  est.  Post  typhum  formatum,  id  est,  pulsu  in¬ 
ter  exacerbationes  debili,  aliquid  cinchonae  cum 
vino  utiliter  sumatur. 

Ad  capitis,  thoracis,  et  ventriculi  affectus  le¬ 
vandos,  vesicatoria  inter  medicamenta  validissi¬ 
ma  nobis  nota,  jure  recensentur.  Capitis  autem 

tonsura,  et  lavatio  frigida,  omnia  commoda  ex 

iis  expectanda  plerumque  praebent.  Diluentia 
exhalationem  per  cutem  excitandi,  sitim  et  dia- 
thesin  phlogisticam  levandi,  et  fortasse  spasmum 
solvendi,  viribus  pollent. 

Ad  munditiem  et  perflatum  summa  attentio 
est  adhibenda.  Aeger  ab  aere  impuro  quampri¬ 
mum  admovendus  est ;  sed  ubi  hoc  nequit  fieri, 
in  carceribus,  navibus,  nosocomiis  et  locis  hu¬ 
juscemodi,  ad  suffitum  statim  confugiendum  est. 
Vapores  nitrici  a  plerisque  medicis  prae  aliis 
anteponuntur.  Acido  nitrico  pro  suffimine  con¬ 
tinuo  admoto,  nullum  exemplum  febris  conta¬ 
giosae,  Doctore  Carmichael  Smyth  testante, 
vel  nutrici  vel  adstanti  impertitae,  cognitum 
est. 

Modus  illud  exhibendi  constat  immittendo 
unicam  dimidiam  acidi  sulphurici  in  crucibulum, 
vas  vitreum  vel  fictile ;  et,  hoc  calefacto,  eidem 
nitratis  potassae  paulum  addendo. 

Omnibus  remediis  nunc  recensitis  prudenter 
adhibitis,  cum  morbus  fauste  desierit,  et  aeger 
convalescere  incipiat ;  ne  iterum  in  febrem  in¬ 
cidat,  victu  levi  et  facile  concoctu,  exercitioque 

leni,  quale  non  multum  fatiget,  sedulo  caven- 

« 

dum  est.  Omnis  intemperantia,  donec  vires 
aeger  penitus  receperit,  et  ad  valetudinem  pris¬ 
tinam  redierit,  maxime  evitanda  est. 


DE  PROPHYLAXL 

Hic  morbus,  semel  procreatus,  longe  lateque 
se  diffundat.  Quaedam  sunt  observanda,  ut  hoc 
quam  primum  praevertatur.  Simul  atque  mor¬ 
bus  se  manifestat,  aeger  in  partem  aedificii  bene 
ventilatam  amoveri  debet.  Toralia  atque  in¬ 
dusia  saepe  mutanda ;  excrementa  statim  au¬ 
ferenda,  et  munditia  summa  servanda.  Aer 
quoque  purus  in  cubiculum  libere  admittendus. 
Cubicula,  quoque,  naves,  carceres  et  nosocomia, 
cum  aceto  spargi,  maxime  autem  cum  vapori¬ 
bus  acidi  nitrosi,  ut  supra  diximus,  fumigari  de¬ 
bent.  Vestimenta  etiam  sordida  in  aquam  frigi¬ 
dam  statim  jactarentur,  postea  siccarentur,  et  his 
vaporibus  bene  fumigarentur,  priusquam  lavari 
mittuntur;  aliter  febris  lotoribus  impertiatur. 
Neque  ulli  praeter  eos  qui  inserviunt,  aegrescen- 

tes  appropinquarent ;  qui,  ne  super  lectum  febri- 
cantis  sedeant,  aut  ne  halitui  ex  ejus  corpore 
illico  orienti,  sese  exponant,  cavere  debent ; 
oportet  quoque  causas  contagii  impulsui  prae- 
disponentes  effugiant.  Spongia  cum  aceto  vel 
quibusdam  aromaticis  madefacta,  naribus  et 
on  accedentium  aegrotis  etiam  applicari,  com¬ 
mendatur.  Diaeta  nutriens  adhibenda ;  uten¬ 
dum  est  etiam  exercitatione  parca  sub  divo, 
una  cum  quantitate  vini  modica.  Insuper 
curandum  est,  ut  saliva  ex  ore  subinde  ex¬ 
spuatur,  et  mucus  ab  naso  item  perfletur.  Evi¬ 
tandi  sunt  etiam  affectus  animum  praecipue  de¬ 
primentes  ;  nam  “  few  things  (inquit  Wilson) 
are  better  preservatives  against  infection,  than 
fortitude  and  equanimity.”  Denique,  quaecun¬ 
que  corpus  roborant,  minus  praedisponere,  ut 
contagium  recipiat,  videntur.  Omnium  autem 
horum  ex  Doctoris.  Currie  observationibus, 
fortasse  potentissimum  est  balneum  frigidum, 
quod  igitur  iis  impulsui  contagii  objectis,  fre¬ 
quenter  usurpari  debet. 


finis. 


